b"\n_START_ARTICLE_\nEl carrer de la Riera de Sant Joan, des de la finestra de l'estudi de l'artista\n_START_SECTION_\nDescripci\xc3\xb3\n_START_PARAGRAPH_\nEl 1900 Picasso s'instal\xc2\xb7la en un nou taller, que comparteix amb el seu amic Carles Casagemas, al carrer de la Riera de Sant Joan, 17 (carrer desaparegut en comen\xc3\xa7ar la construcci\xc3\xb3 de la via Laietana el 1907)._NEWLINE_En aquest oli, la finestra, oberta de bat a bat, de la qual nom\xc3\xa9s veiem l'angle inferior dret, aboca l'espectador a la visi\xc3\xb3 del carrer i al moviment de la vida quotidiana d'un carrer estret de la part vella de Barcelona. A la dreta, al balc\xc3\xb3, es mostra un personatge que observa l'artista mentre pinta._NEWLINE_La finestra ser\xc3\xa0 un element freq\xc3\xbcent en l'obra picassiana, que serveix per a la creaci\xc3\xb3 de noves relacions espacials entre interior i exterior, com, per exemple, el retrat de la seva germana pintat al mateix estudi i el mateix any, Lola, germana de l'artista, a l'estudi de la Riera de Sant Joan, El passeig de Colom, o Els colomins, per esmentar tres obres d'\xc3\xa8poques molt diferents._NEWLINE_La perspectiva, ben elaborada, configura una composici\xc3\xb3 excel\xc2\xb7lent. L'obra indica una inclinaci\xc3\xb3 vers l'abstracci\xc3\xb3 i el predomini de la taca de color, en aquest cas, amb tons ocres, marrons i grisos, en qu\xc3\xa8 les figures estan m\xc3\xa9s suggerides que no perfilades, m\xc3\xa9s insinuades que no evidenciades, a difer\xc3\xa8ncia de la manera de treballar el dibuix d'obres precedents. La pinzellada llarga, de tra\xc3\xa7 decidit, copsa i accentua el moviment i l'animaci\xc3\xb3 del carrer. D'aquest carrer i amb la mateixa perspectiva, el museu en conserva un dibuix. Des d'aquest taller, l'artista faria altres obres amb tem\xc3\xa0tica barcelonina, com Terrats de Barcelona."